Raj catòdich

Ij raj catòdich as formo an provocand na dëscaria elétrica an dij tubo anté ch'a l'é fasse un veuid motobin possà, për esempi na part ansima a 'n milion d'atmosfere.
An facia al càtod as osserva na fluoressensa vërda sbërlusenta dël véder dl'àmola.
Ij raj catòdich a son ëd natura corporin-a, visadì un fluss ëd partissele negative. Costa a l'é na propietà essensial admetùa da Lenard e dimostrà ëd fasson eleganta da Perrin.

I raj catòdich a son ëstàit ëstudià ëd fasson ancreusa da Crookes dël 1879 e a son ëstàit un dij prim fenòmeno anté ch'a l'é manifestasse l'esistensa dl'eletron.
A son invisìbij e a cisso la fluoressensa dij còrp ch'a coato.
A së spantio an linia drita. Si ël disch dël càtod a l'é pian, a formo un fassi ëd raj paralej; si ël càtod a l'é creus, ij raj as consentro an sò sènter ëd curvadura e a lo scàudo.

Ij raj catòdich a dan orìgin ai raj ëd Roentgen.

Categorìa:Fìsica